**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBEI NUOSAVYBĖS TEISE PRIKLAUSANČIŲ KELIŲ IR KELIŲ STATINIŲ PROJEKTAVIMO, TIESIMO, STATYBOS, REKONSTRAVIMO IR (AR) TAISYMO (REMONTO) DARBŲ NUSTATYMO PRIORITETINIAIS, KAI DALIS IŠLAIDŲ PADENGIAMA FIZINIŲ IR (AR) JURIDINIŲ ASMENŲ LĖŠOMIS, TVARKOS APRAŠO PATVIRTINIMO**

2019 m. lapkričio 27 d. Nr. 34-196

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu ir Lietuvos Respublikos kelių įstatymo 16 straipsnio 1 dalimi, Lazdijų rajono savivaldybės taryba n u s p r e n d ž i a:

Patvirtinti Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetiniais, kai dalis išlaidų padengiama fizinių ir (ar) juridinių asmenų lėšomis, tvarkos aprašą (pridedama).

Savivaldybės merė Ausma Miškinienė

Virginijus Blažauskas, tel. (8 318) 66 114

PATVIRTINTA

Lazdijų rajono savivaldybės tarybos

2019 m. lapkričio d. sprendimu

Nr. 5TS-

**LAZDIJŲ RAJONO SAVIVALDYBEI NUOSAVYBĖS TEISE PRIKLAUSANČIŲ KELIŲ IR KELIŲ STATINIŲ PROJEKTAVIMO, TIESIMO, STATYBOS, REKONSTRAVIMO IR (AR) TAISYMO (REMONTO) DARBŲ NUSTATYMO PRIORITETINIAIS, KAI DALIS IŠLAIDŲ PADENGIAMA FIZINIŲ IR (AR) JURIDINIŲ ASMENŲ LĖŠOMIS,** **TVARKOS APRAŠAS**

**I. BENDROSIOS NUOSTATOS**

1. Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetiniais, kai dalis išlaidų padengiama fizinių ir (ar) juridinių asmenų lėšomis, tvarkos aprašas (toliau – Aprašas) nustato tvarką, atvejus ir sąlygas, kai dalis savivaldybei nuosavybės teise priklausančio kelio ir kelio statinio projektavimo, tiesimo, statybos, rekonstravimo ir (ar) taisymo (remonto) darbų (toliau – Darbai) išlaidų yra padengiama privačiomis fizinių ir (ar) juridinių asmenų lėšomis, ir tokiems Darbams gali būti teikiamas prioritetas kitų savivaldybės nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų atžvilgiu.

2. Darbams skiriamos Lietuvos Respublikos Vyriausybės Kelių priežiūros ir plėtros programos, Lazdijų rajono savivaldybės (toliau – Savivaldybė) biudžeto, Europos Sąjungos paramos lėšos, taip pat naudojamos fizinių ir (ar) juridinių asmenų lėšos.

3. Šiame Apraše vartojamos sąvokos:

3.1. **objektas** – paraiškoje nurodomas kelias, kelio ar transporto statiniai, inžineriniai tinklai;

3.2. **darbai** – statinio projektavimas, statyba (tiesimas), rekonstravimas, remontas, projekto ekspertizė, darbų techninė priežiūra, projekto vykdymo priežiūra ir kitos su darbais susijusios inžinerinės paslaugos;

3.3. **bendrojo naudojimo teritorija** – tai Savivaldybės ribose esanti valstybinė žemė, neišnuomota ar kitais būdais nesuteikta naudotis fiziniam ir (ar) juridiniam asmeniui;

3.4. **pareiškėjas** – fizinis arba juridinis asmuo;

3.5. **paraiška** – fizinio ar juridinio asmens raštu pateiktų dokumentų, kuriais siūloma perduoti tikslines bendrojo naudojimo teritorijoje esančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbams įgyvendinti, visuma.

4. Kitos šiame Apraše vartojamos sąvokos atitinka Lietuvos Respublikos statybos įstatymo, Lietuvos Respublikos kelių įstatymo ir kitų teisės aktų sąvokas.

**II. LĖŠŲ NAUDOJIMO TVARKA**

5. Pareiškėjo lėšos naudojamos vietinės reikšmės kelių tinklui plėsti ir užtikrinti, kad šis tinklas veiktų, tai yra:

5.1. keliams projektuoti, tiesti, rekonstruoti, taisyti (remontuoti);

5.2. kelių, kelių statinių ir jų užimamos žemės teisinei registracijai būtinoms procedūroms atlikti, daiktinėms teisėms į žemę, šių teisių suvaržymams, juridiniams faktams registruoti;

5.3. tiltams, viadukams, estakadoms, tuneliams, pralaidoms projektuoti, apskaityti, statyti, rekonstruoti, taisyti (remontuoti);

5.4. apsaugos nuo triukšmo statiniams prie kelių statyti, rekonstruoti, taisyti (remontuoti);

5.5. kelio juostoje esantiems paviršinio vandens nuleidimo įrenginiams ir lietaus kanalizacijai įrengti, rekonstruoti, taisyti (remontuoti);

5.6. techninėms eismo reguliavimo ir kitoms inžinerinėms saugaus eismo priemonėms projektuoti, įrengti, rekonstruoti, taisyti (remontuoti);

5.7. ekstremaliųjų situacijų, ekstremaliųjų įvykių ir įvykių padariniams keliuose likviduoti;

5.8. apšvietimui keliuose įrengti, rekonstruoti, taisyti (remontuoti);

5.9. kelio juostoje esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti);

5.10. šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti);

5.11. institucijų ar įstaigų, atsakingų už vietinės reikšmės viešuosius kelius, paskoloms, naudojamoms vietinės reikšmės viešiesiems keliams projektuoti, tiesti, rekonstruoti, taisyti (remontuoti), grąžinti ir palūkanoms mokėti;

5.12. išlaidoms už skirtą žemę, nukeliamus ar (ir) griaunamus pastatus ir kitus statinius, želdinius ir kitas naudmenas, tiesiant, rekonstruojant, taisant (remontuojant), prižiūrint kelius, apmokėti, aplinkos apsaugos reikmėms, žemės rekultivavimo darbams vykdyti tiesiant ir taisant (remontuojant) kelius;

5.13. stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis;

5.14. darbų kokybės kontrolės priežiūrai vietinės reikšmės kelių objektuose.

**III. PARAIŠKŲ TEIKIMAS**

6. Paraiškos teikiamos iki einamųjų metų spalio 1 d. Savivaldybės administracijai, adresu: Vilniaus g. 1, Lazdijai, tiesiogiai, siunčiamos paštu arba pateikiamos elektroninėmis priemonėmis.

7. Paraiškos sudėtis:

7.1. nustatytos formos prašymas (1 priedas), kuriame nurodoma reikalingų atlikti darbų ir (ar) paslaugų, pavadinimai, vieta, prisidėjimo prie darbų lėšų dydis procentais, preliminarūs kiekiai ir kita informacija;

7.2. paraišką pateikusio asmens tapatybę patvirtinantis dokumentas, jeigu atstovauja juridiniai asmenys ar fizinių asmenų grupė, teisės aktų nustatyta tvarka išduotas įgaliojimas atstovauti fizinius ir (ar) juridinius asmenis ir jų kontaktiniai duomenys;

7.3. techninis projektas, objekto schema, projektiniai pasiūlymai, protokolai, brėžiniai ir (ar) kiti dokumentai ir informacija.

8. Pareiškėjo prisidėjimo vertė prie objektų projektavimo, tiesimo, statybos, rekonstravimo ir (ar) taisymo (remonto) darbų turi būti ne mažesnė kaip 20 proc. statybos darbų vertės.

**IV. PARAIŠKŲ VERTINIMAS IR SPRENDIMŲ DĖL JŲ TINKAMUMO PRIĖMIMAS**

9. Paraiškas nagrinėja ir vertina Savivaldybės administracijos direktoriaus įsakymu sudaryta, iš ne mažiau kaip 5 asmenų nuolat veikianti, vietinės reikšmės kelių ir jų statinių projektavimo, tiesimo, statybos, rekonstravimo ir (ar) taisymo (remonto) poreikiams nustatyti ir darbų programoms sudaryti, komisija (toliau – Komisija).

10. Komisija apžiūri objektus, kuriems projektuoti, tiesti, rekonstruoti ir (ar) taisyti (remontuoti) buvo gautos paraiškos, ir, atsižvelgdama į esamą objektų situaciją, kiekvieną iš jų vertina balais pagal šiuos atrankos kriterijus:

|  |  |  |
| --- | --- | --- |
| **Eil. Nr.** | **Objekto atrankos vertinimo kriterijai** | **Objekto**  **atrankos vertinimo**  **kriterijų**  **reikšmės balais** |
| 1. | Pareiškėjo nurodytas planuojamas finansavimo dydis  *(Pareiškėjui prisidedant kaip numatyta Aprašo 8 punkte* – *skiriama 10 balų; už kiekvieną papildomą prisidedamą procentą* – *papildomas 1 balas; jei prisidedama mažiau nei nurodyta Aprašo 8 punkte* – *0 balų)*. | 0–10 |
| 2. | Naudingumas visuomenei *(žr. Aprašo 3 priedą)* | 0 arba10 |
| 3. | Kelio ar jo statinių esama būklė *(žr. Aprašo 3 priedą)* | 2–20 |
| 4. | Kelio (gatvės) transporto metinis paros eismo intensyvumas *(žr. Aprašo 3 priedą)*  **\*Pėsčiųjų, dviračių takai ir šaligatviai vertinami 10 balų** | 0-10**\*** |
| 5. | Inžineriniai tinklai *(žr. Aprašo 3 priedą)* | 0-20 |
| 6. | Kelio ar jo statinių teisinė registracija *(žr. Aprašo 3 priedą)* | 0-10 |

11. Komisija kiekvienam keliui ar jo statiniui skiria bendrą balą, kuris nustatomas Komisijos daugumos sprendimu. Nusišalinti nuo balsavimo privalo tie Komisijos nariai, kurie gali būti šališki vertinant objektą.

12. Objektų atrankos vertinimo kriterijų reikšmės balų sumos mažėjimo tvarka sudaromas Lazdijų rajono savivaldybės kelių ar jų statinių projektavimo, tiesimo, statybos, rekonstravimo ir (ar) taisymo (remonto) trijų metų prioritetinis objektų sąrašas (toliau – Prioritetinis sąrašas). Prioritetinis sąrašas sudaromas vadovaujantis preliminariomis kainomis (esant parengtiems projektams – vadovaujantis statybos skaičiuojamosios kainos nustatymo dalimi).

13. Jei surenkamas vienodas balų skaičius, pirmenybė teikiama tam objektui, kurio būklė (Objekto atrankos vertinimo kriterijus Nr. 3) įvertinta didesniu balu. Jei būklės vertinimo balų skaičius vienodas, pirmenybė teikiama objektui, kurio faktinis metinis paros eismo intensyvumas yra didesnis.

14. Sudarytas Prioritetinis sąrašas teikiamas tvirtinti Lazdijų rajono savivaldybės tarybai.

15. Prioritetinis sąrašas gali būti tikslinamas ar papildomas, o keliai ar jų statiniai reitinguojami pirmoje Prioritetinio sąrašo vietoje be atskiro vertinimo, atsižvelgiant į naujai atsiradusias ir nenumatytas aplinkybes, t. y. gaunamą tikslinį kitų struktūrinių fondų finansavimą, įvykusią stichinę nelaimę arba gavus Pareiškėjo prašymą prisidėti ne mažiau kaip 50 proc. statybos darbų vertės ir kartu pateikus parengtą statybos darbų techninį projektą. Statybos darbų techninis projektas turi būti suderintas su Savivaldybe ir kitomis suinteresuotomis institucijomis, projektui atlikta ekspertizė, gauti visi reikalingi leidimai. Pareiškėjo patirtos projekto parengimo ir ekspertizės išlaidos įskaičiuojamos į Pareiškėjo prisidėjimo vertę, tačiau jos neturi viršyti bendrųjų ekonominių normatyvų.

16. Papildant Prioritetinį sąrašą, dėl riboto finansavimo į sąrašą nebepatenkantys objektai privalo būti įtraukti į ateinančio laikotarpio Prioritetinį sąrašą pirmumo tvarka.

**V. DALINIO FINANSAVIMO SUTARTIES SUDARYMAS**

17. Pareiškėjas, kurio paraiškoje nurodytas objektas įtrauktas į Prioritetinį sąrašą ir jam skirtas finansavimas, ne vėliau kaip per 3 darbo dienas nuo sprendimo priėmimo dienos informuojamas raštu.

18. Pareiškėjas, ne vėliau 30 kalendorinių dienų nuo sprendimo priėmimo finansuoti objektą, turi pasirašyti šio Aprašo 3 priede pateiktą sutartį (toliau – Sutartis) dėl dalinio finansavimo.

19. Tikslinio finansavimo lėšos į Savivaldybės atsiskaitomąją sąskaitą pervedamos per 15 kalendorinių dienų nuo sutarties pasirašymo dienos.

20. Sutartyje nurodyta prisidėjimo vertė apskaičiuojama vadovaujantis preliminariomis kainomis (esant parengtiems projektams – remiantis statybos skaičiuojamosios kainos nustatymo dalimi). Nepasirašius Sutarties numatytu terminu ar nepervedus Sutartyje numatytos sumos, objektas išbraukiamas iš Prioritetinio sąrašo be atskiro įspėjimo. Pasirašęs sutartį, Pareiškėjas tampa Partneriu.

21. Tikslinės lėšos perduodamos ir priimamos pagal pasirašytą Sutartį. Fiziniai ar juridiniai asmenys tikslines lėšas perveda į Sutartyje nurodytą sąskaitą, kurią įtraukia į apskaitą Savivaldybės administracija. Pervestos lėšos naudojamos tik sutartyje numatytai tikslinei paskirčiai.

22. Objekto darbų pradžia laikoma, kai Savivaldybė ir pareiškėjas pasirašo Sutartį, kurioje nustatomos šalių teisės ir pareigos, Darbų apimtys, mokėjimai ir terminai.

23. Viešųjų pirkimų procedūros Darbų atlikimui pradedamos tada, kai sudaroma Sutartis ir pareiškėjas perveda tikslines lėšas į Savivaldybės atsiskaitomąją sąskaitą.

24. Jeigu atlikus viešųjų pirkimų procedūras darbų ar paslaugų atlikimo kaina yra mažesnė už nustatytą preliminarią, pasirašius darbų ar paslaugų atlikimo sutartį su tiekėju, skirtumas grąžinamas pareiškėjui per 5 kalendorines dienas.

25. Darbų atlikimo terminai, atsižvelgiant į jų apimtis ir kitas svarbias aplinkybes, nustatomi kiekvienu atveju atskirai organizuojant viešuosius pirkimus, sudarant sutartį su fiziniu ar juridiniu asmeniu.

**VI. DARBŲ ATLIKIMO IR ATSISKAITYMO TVARKA**

26. Darbams rangovus parenka Savivaldybės administracija Lietuvos Respublikos viešųjų pirkimų įstatymo nustatyta tvarka.

27. Savivaldybės administracijos Vietinio ūkio skyrius (kai nėra rengiamas projektas) kartu su fiziniu ar juridiniu asmeniu vietoje aptaria numatomus vykdyti darbus, atlieka matavimus ir sudaro sąmatą, ją suderina su fiziniu ar juridiniu asmeniu ar jų įgaliotais asmenimis.

28. Darbai vykdomi Statybos įstatymo ir kitų teisės aktų nustatyta tvarka, atliekami per Sutartyje nustatytą terminą.

29. Savivaldybės administracija, vadovaudamasi Lietuvos Respublikos įstatymais ir kitais teisės aktais, vykdo objektų užsakovo funkcijas. Vietinio ūkio skyrius rengia reikalingus dokumentus viešiesiems darbų ir paslaugų pirkimams organizuoti, pirkimų sutartims sudaryti, vykdo darbų kontrolę, organizuoja techninę priežiūrą ir atliktų darbų priėmimą.

30. Centralizuotos buhalterinės apskaitos skyrius įtraukia į apskaitą atliktų darbų vertę, įskaičiuodamas ir gyventojų piniginius įnašus, įvardydamas atskirų finansavimo šaltinių sumas.

31. Vykdydamos sutartį, šalys vadovaujasi Lietuvos Respublikos įstatymais ir kitais teisės aktais bei sutarties sąlygomis.

**VII. BAIGIAMOSIOS NUOSTATOS**

32. Už tikslinių lėšų naudojimo pagal paskirtį kontrolę, darbų kokybės kontrolės priežiūrą kelių ar kelio statinių objektuose atsako Savivaldybės administracijos Vietinio ūkio skyrius.

33. Už tikslinių lėšų naudojimą, projektų, sąmatų ir techninių dokumentų rengimą, viešųjų pirkimų konkursų organizavimą, darbų kokybės kontrolę, techninę priežiūrą, statybos užbaigimo procedūrų atlikimą atsako Savivaldybės administracijos Vietinio ūkio skyrius.

34. Atlikus remonto, rekonstravimo ar statybos darbus, įvažiavimo kelių, aikštelių, gatvių, kitų statinių priklausomybė nepasikeičia.

35. Šis Aprašas gali būti keičiamas ir papildomas ar pripažįstamas netekusiu galios Savivaldybės tarybos sprendimu.

36. Savivaldybės tarybos patvirtintas Prioritetinis objektų sąrašas skelbiamas Savivaldybės interneto tinklalapyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetiniais, kai dalis išlaidų padengiama fizinių ir (ar) juridinių asmenų lėšomis, tvarkos aprašo

1 priedas

**(Prašymo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(pareiškėjo pavadinimas, įgalioto asmens vardas, pavardė, telefonas )*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(pareiškėjo adresas)*

Lazdijų rajono savivaldybės administracijai

**PRAŠYMAS**

**ATLIKTI LAZDIJŲ RAJONO SAVIVALDYBĖI NUOSAVYBĖS TEISE PRIKLAUSANČIŲ KELIŲ IR KELIŲ STATINIŲ PROJEKTAVIMO, TIESIMO, STATYBOS, REKONSTRAVIMO IR (AR) TAISYMO (REMONTO) DARBUS**

\_\_\_\_\_\_\_\_\_\_\_\_\_\_\_\_\_\_\_\_\_\_\_

*(data)*

Vadovaudamiesi Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetais, kai dalis išlaidų padengiama fizinių ir (ar) juridinių asmenų lėšomis, tvarkos aprašu, prašome į planuojamų remonto, rekonstravimo ar įrengimo darbų objektų sąrašą įtraukti ir sudaryti finansavimo sutartį šių darbų atlikimui:

1. Objekto pavadinimas (-ai) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Adresas, vieta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Planuojamas statybos darbų finansavimo dydis procentais nuo bendros numatomų atlikti darbų vertės \_\_\_\_\_\_\_\_\_\_\_\_\_\_\_\_\_\_\_ proc.

4. Darbų būtinumas ir tęstinumas (pateikiama informacija (jeigu žinoma), ar yra žemės sklypo registracijos bei nuosavybės dokumentai, parengtas projektas, gautas statinių statybą leidžiantis dokumentas ir kt.) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Objekto parametrai *(ilgis, plotis, pradžia, pabaiga, kt.)*: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Trumpas aprašymas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIDEDAMA:

1. *Įgaliojimas atstovauti pareiškėjui (-jams).*

2. *Objekto nuotraukos \_\_\_\_ lapas (-ai).*

3. *Projektas arba objekto schema, matmenys.*

4. *Projektiniai pasiūlymai (pateikiami laisva forma).*

5. *Kiti dokumentai*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(parašas)    (vardas, pavardė)*

Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetiniais, kai dalis išlaidų padengiama fizinių ir (ar) juridinių asmenų lėšomis, tvarkos aprašo

2 priedas

**DALINIO APMOKĖJIMO SUTARTIS Nr.**

Du tūkstančiai \_\_\_\_\_\_\_\_\_\_ metai, \_\_\_\_\_\_\_ \_\_\_\_diena

Lazdijai

Lazdijų rajono savivaldybės administracija, juridinio asmens kodas 188714992, kurios registruota buveinė Vilniaus g. 1, LT-67106 Lazdijai, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama administracijos direktoriaus, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_veikiančio pagal \_\_\_\_\_\_\_\_\_\_\_\_\_\_\_\_\_\_\_\_\_(toliau – Savivaldybė), ir \_\_\_\_\_\_\_\_\_\_\_\_\_\_\_\_\_\_\_\_\_\_\_\_, asmens / įmonės kodas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, atstovaujama \_\_\_\_\_\_\_\_\_\_\_\_\_\_\_\_\_\_\_\_\_\_\_\_, veikiančio pagal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (toliau – Partneris), toliau kartu vadinami Šalimis, sudarė šią dalinio apmokėjimo sutartį (toliau – Sutartis).

**I. SUTARTIES OBJEKTAS**

1. Šia Sutartimi nustatomi šalių įsipareigojimai dėl *(objekto pavadinimas ir adresas)* darbų dalinio apmokėjimo.

**II. ŠALIŲ ĮSIPAREIGOJIMAI**

2. Partneris įsipareigoja pervesti Savivaldybei *(darbų vertė procentais)* proc. nuo preliminarios darbų kainos, bet ne daugiau kaip *(suma skaičiais)* Eur *(suma žodžiais)* į Savivaldybės atsiskaitomąją sąskaitą *(sąskaitos Nr.)*, esančią *(banko pavadinimas)* banke, per 15 kalendorinių dienų nuo Sutarties pasirašymo dienos.

3. Savivaldybė įsipareigoja šios Sutarties pagrindu gautas tikslines lėšas naudoti tik šios Sutarties 1 punkte nustatytam tikslui.

4. Savivaldybė įsipareigoja Sutarties 2 punkte gautus pinigus panaudoti pagal paskirtį, pervedant gautą sumą viešųjų pirkimų metu parinktam rangovui. Partnerio pervesta suma rangovui sumokama tik už kokybiškai atliktus darbus, o darbų priėmimo metu statybos dalyviams nustačius trūkumus, gali būti sulaikoma tol, kol rangovas jų neištaisė.

**III. ŠALIŲ ATSAKOMYBĖ**

5. Jei Savivaldybė nevykdo 3 ir 4 punktuose numatytų įsipareigojimų, ji privalo grąžinti gautą sumą Partneriui ir sumokėti 5 proc. dydžio baudą nuo gautos pinigų sumos sutarties 1 punkte numatytai paskirčiai vykdyti.

6. Jei Partneris nevykdo sutarties 2 punkte numatytų įsipareigojimų, jis moka 5 proc. dydžio baudą nuo privalomos pervesti sumos bei atlygina Savivaldybės patirtus nuostolius (tokiu atveju Partnerio prašymas išbraukiamas iš objektų sąrašo be atskiro įspėjimo).

**IV. BAIGIAMOSIOS NUOSTATOS**

5. Sutartis įsigalioja nuo jos pasirašymo dienos ir galioja iki visiško Sutartyje numatytų darbų atlikimo.

6. Vykdydamos šią Sutartį, Šalys vadovaujasi Lietuvos Respublikos įstatymais, kitais teisės aktais, taip pat šios Sutarties papildymais ir priedais, kurie sudaryti raštu.

7. Šia sutartimi nustatytos teisės ir pareigos gali būti perduotos tretiesiems asmenims tik rašytiniu abiejų šios sutarties šalių susitarimu.

8. Sutarties Šalims galioja force majeure sąlygos.

9. Ginčai tarp Sutarties Šalių sprendžiami derybomis, o nepavykus susitarti – Lietuvos Respublikos įstatymų nustatyta tvarka.

10. Kai tam tikra reikšmė yra skirtinga tarp nurodytų skaičiais ir žodžiais, vadovaujamasi žodine reikšme. Jei mokėjimo valiutos pavadinimo trumpinys neatitinka mokėjimo valiutos pilno pavadinimo žodžiais, teisingu laikomas valiutos pilnas pavadinimas žodžiais.

11. Dėl visko, kas tiesiogiai nereglamentuota šioje Sutartyje, Šalys privalo vadovautis galiojančiais Lietuvos Respublikos įstatymais ir kitais teisės aktais.

12. Bet kokios nuostatos negaliojimas ar prieštaravimas Lietuvos Respublikos įstatymams ar kitiems norminiams teisės aktams šioje Sutartyje neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus kiek įmanoma artimesne šios Sutarties tikslui bei kitoms jos nuostatoms.

13. Sutarties Šalys pareiškia, kad perskaitė Sutartį, suprato jos turinį, padarinius ir ją pasirašė kaip dokumentą, atitinkantį jų valią ir tikslus.

14. Sutartis sudaryta lietuvių kalba dviem vienodą juridinę galią turinčiais egzemplioriais, po vieną Savivaldybei ir Partneriui.

15. Sutartis pasirašyta dviem vienodą juridinę galią turinčiais egzemplioriais, kiekvienai Šaliai po vieną egzempliorių.

**V. SUTARTIES ŠALIŲ REKVIZITAI IR PARAŠAI**

|  |  |
| --- | --- |
| **Savivaldybė:**  Lazdijų rajono savivaldybės administracija  Vilniaus g. 1  LT-67106 Lazdijai  Įstaigos kodas: 188714992  Telefonas: (8 318) 66 141  Faksas: (8 318) 51 351  El. paštas: info@lazdijai.lt  *Atsiskaitomoji sąskaita*  *Banko pavadinimas*  *Banko kodas*  *Pareigos*  *Vardas Pavardė*  20 - -  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **A.V.** | **Partneris:**  *Partneris*  *Adresas*  *Asmens / Įmonės kodas*  *Telefonas*  *Faksas*  *El. paštas*  *Atsiskaitomoji sąskaita*  *Banko pavadinimas*  *Banko kodas*  *Pareigos*  *Vardas pavardė*  20 - -  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **A.V.** |

Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetiniais, kai dalis išlaidų padengiama fizinių ir (ar) juridinių asmenų lėšomis, tvarkos aprašo

3 priedas

**OBJEKTŲ ATRANKOS VERTINIMO KRITERIJAI**

**1. Naudingumas visuomenei.** 10 balų skiriama, jei kelias yra susijęs su šių objektų susisiekimu:

1. Švietimo įstaiga;
2. Gydymo / reabilitacijos įstaiga;
3. Biblioteka;
4. Priešgaisrinė tarnyba;
5. Policija;
6. Kiti visuomenės traukos centrai (išskyrus privataus verslo objektus).

**2. Kelio ar inžinerinių tinklų esama būklė.** Būklė vertinama apžiūros metu bendru Komisijos narių daugumos sprendimu.

Kelio su asfalto danga vertinimo balai:

|  |  |  |
| --- | --- | --- |
| **Vertinimo balas** | **Dangos techninės būklės vertinimo kriterijai** | |
| 20 (bloga būklė) | Danga suirusi, eismas ribojamas | |
| 15 (nepatenkinama būklė) | Dangoje lopų plotas viršija 10 proc. dangos ploto vertinamame ruože, yra skersinių ir išilginių plyšių, platesnių kaip 20 mm, dangos lukštenimosi plotas sudaro daugiau kaip 3 proc. vertinamo ruožo. Yra nelygumų, kurie sąlygoja nepatogų transporto priemonės judėjimą. | |
| 10 (patenkinama būklė) | Dangoje lopų plotas neviršija 10 proc. dangos ploto vertinamame ruože, yra pavienių išilginių ir skersinių plyšių, ne platesnių kaip 10 mm, dangos lukštenimosi plotas sudaro ne daugiau kaip 3 proc. vertinamo ruožo, danga nelygi. | |
| 5 (gera būklė) | Danga suremontuota kokybiškai, lopų plotas neviršija 1 proc. dangos ploto vertinamame ruože, yra pavienių plyšių, ne platesnių kaip 5 mm. | |
| 2 (labai gera būklė) | Dangoje nėra lopų, plyšių, įdubų, provėžų, danga lygi. | |
| Kelio su žvyro danga vertinimo balai: | | |
| **Vertinimo balas** | **Dangos techninės būklės vertinimo kriterijai** | |
| 20 (bloga būklė) | Žvyrkelio danga nusidėvėjusi daugiau kaip 50 proc. dangos ploto  vertinamame ruože transporto priemonių eismas ribojamas. | |
| 15 (patenkinama būklė) | Žvyro dangoje yra įdubų, profiliuojamojo sluoksnio nusidėvėjimas sudaro ne daugiau kaip 50 proc. dangos ploto vertinamame ruože, žvyro dangos nusidėvėjimas iki žemės sankasos viršaus sluoksnio sudaro ne daugiau kaip 5 proc. dangos ploto vertinamame ruože, važiavimas suvaržytas. | |
| 10 (gera būklė) | Žvyro dangoje išdaužos užtaisytos kokybiškai, tačiau yra profiliuojamojo sluoksnio nusidėvėjimo, sudarančio ne daugiau kaip 5 proc. dangos ploto vertinamame ruože. | |
| 5 (labai gera būklė) | Žvyro danga naujai įrengta, paviršius vientisas, lygus, nėra įdubų. | |
| Pėsčiųjų / dviračių takų ir aikštelių vertinimo balai: | | |
| **Vertinimo balas** | **Dangos techninės būklės vertinimo kriterijai** | |
| 20 (bloga būklė) | Dangos pažeidimai sudaro daugiau kaip 50 proc. dangos ploto vertinamame ruože, pėsčiųjų ir (ar) dviratininkų eismas ribojamas. | |
| 15 (patenkinama būklė) | Dangos pažeidimai sudaro ne daugiau kaip 50 proc. dangos ploto vertinamam ruože, pėsčiųjų ir (ar) dviratininkų eismas suvaržytas. | |
| 10 (gera būklė) | Dangoje pažeidimai užtaisyti kokybiškai, tačiau pažeidimai sudaro ne daugiau kaip 5 proc. dangos ploto vertinamame ruože. | |
| 5 (labai gera būklė) | Danga įrengta naujai, paviršius vientisas, lygus, nėra įdubų. | |
|  | | |
| **3. Kelio (gatvės) transporto metinis paros eismo intensyvumas.** Už duomenų pateikimą Komisijai atsakingas Vietinio ūkio skyrius. Vertinant atšaką ar aikštelę, skaičiuojamas šalia esančio kelio (gatvės) intensyvumas. | | |
| Pagal skaičiavimo rezultatus skiriami vertinimo balai: | |  |
| **Vertinimo balas** | **Transporto metinis paros eismo intensyvumas\*** |  |
| 10 | 100 ir daugiau automobilių per parą |  |
| 5 | 20–100 automobilių per parą |  |
| 3 | iki 20 automobilių per parą |  |
|  |  |  |
| **\*Pėsčiųjų, dviračių takai ir šaligatviai vertinami 10 balų.** | | |

**4. Inžineriniai tinklai.** Vertinama, ar planuojamų objekto Darbų trasoje yra nutiesti, ar bus tiesiami inžineriniai tinklai, lietaus vandens surinkimo ir nuvedimo būdai, objekto statybos darbų atlikimo terminai ir apimtys bei kitos sąlygos.

|  |  |
| --- | --- |
| **Vertinimo balas** | **Inžinerinių tinklų vertinimo kriterijai** |
| 0 | Planuojamo objekto darbų trasoje 5 m. laikotarpyje neplanuojama tiesti inžinerinių tinklų, lietaus vandens surinkimo ir nuvedimo sistemų ar kt. |
| 10 | Planuojamo objekto Darbų trasoje nenutiesti, bet 3 m. laikotarpyje planuojama tiesti inžinerinius tinklus, lietaus vandens surinkimo ir nuvedimo sistemas ar kt. |
| 20 | Planuojamo objekto Darbų trasoje nutiesti inžineriniai tinklai, lietaus vandens surinkimo ir nuvedimo sistema ar kt. |

5**. Kelio ar jo statinių teisinė registracija**

|  |  |
| --- | --- |
| **Vertinimo balas** | **Kelio ar jo statinių teisinė registracija** |
| 0 | Neatlikta žemės sklypo ir statinio teisinė registracija |
| 5 | Atlikta tik statinio teisinė registracija |
| 10 | Atlikta žemės sklypo ir statinio teisinė registracija |

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL LAZDIJŲ RAJONO SAVIVALDYBEI NUOSAVYBĖS TEISE PRIKLAUSANČIŲ KELIŲ IR KELIŲ STATINIŲ PROJEKTAVIMO, TIESIMO, STATYBOS, REKONSTRAVIMO IR (AR) TAISYMO (REMONTO) DARBŲ NUSTATYMO PRIORITETINIAIS, KAI DALIS IŠLAIDŲ PADENGIAMA FIZINIŲ IR (AR) JURIDINIŲ ASMENŲ LĖŠOMIS, TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2019-08-05

Lazdijų rajono savivaldybės tarybos sprendimo „Dėl Lazdijų rajono savivaldybei nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų nustatymo prioritetiniais, kai dalis išlaidų padengiama fizinių ir (ar) juridinių asmenų lėšomis, tvarkos aprašo patvirtinimo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 26 punktu ir Lietuvos Respublikos kelių įstatymo 16 straipsnio 1 dalimi.

Sprendimo projekto tikslas – nustatyti tvarką, atvejus ir sąlygas, kai dalis savivaldybei nuosavybės teise priklausančio kelio ir kelio statinio projektavimo, tiesimo, statybos, rekonstravimo ir (ar) taisymo (remonto) darbų (toliau – Darbai) išlaidų padengiama privačiomis fizinių ir (ar) juridinių asmenų lėšomis, tokiu atveju šiems Darbams teikiant prioritetą kitų savivaldybės nuosavybės teise priklausančių kelių ir kelių statinių projektavimo, tiesimo, statybos, rekonstravimo ir (ar) taisymo (remonto) darbų atžvilgiu.

Dalį savivaldybei nuosavybės teise priklausančio kelio ir kelio statinio projektavimo, tiesimo, statybos, rekonstravimo ir (ar) taisymo (remonto) darbų išlaidų padengiant privačių fizinių ir (ar) juridinių asmenų lėšomis, atitinkama dalimi mažės savivaldybės biudžeto lėšų poreikis.

Patvirtinus Aprašą ir nustačius privačių lėšų įtraukimo į savivaldybei nuosavybės teise priklausančio turto kūrimo ar jo atnaujinimo procesus bei darbų atlikimo prioritetiškumo tvarką, skaidriai ir abipusiai naudingai bus rūpinamasi savivaldybei priklausančiais keliais ir kelių statiniais, o tai turės teigiamą poveikį saugiam eismui ir naudą visuomenei.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Vietinio ūkio skyriaus vyresn. specialistas Virginijus Blažauskas.

Vietinio ūkio skyriaus vyresn. specialistas Virginijus Blažauskas